Coba jelasin Lobata dari Ctenophora dalam bahasa melayu dong

Lobata mempunyai sepasang lobus (cuping) yang merupakan sambungan otot berupa cawan yang menonjol di luar mulut. Tentakelnya yang tidak ketara tumbuh di sudut mulut, menganjur dalam alur-alur berbelit dan tersebar di permukaan bahagian dalam lobus. Kebanyakan spesies Lobata mempunyai empat aurikel (unjuran gelatin bertepi silia yang menghasilkan arus air untuk menyedut mangsa mikroskopik ke dalam mulut) yang terletak di antara lobus di kedua-dua sisi mulut. Kombinasi struktur ini membolehkan Lobata untuk memakan mangsa planktonik secara berterusan.

Lobata mempunyai lapan baris sisir yang berpangkal di kutub aboral dan biasanya tidak menganjur ke luar badan hingga ke lobus. Bagi spesies yang mempunyai (empat) aurikel, silia yang mengelilingi aurikel itu adalah sambungan pada silia dalam empat baris sisir yang tertentu. Sebilangan besar Lobata bergerak dalam air secara agak pasif, menggunakan silia pada baris sisirnya sebagai pendorongan, kecuali genus seperti Leucothea yang mempunyai aurikel panjang dan aktif yang  menyumbang kepada pendorongan dengan pergerakannya. Ahli-ahli genus Bathocyroe dan Ocyropsis dapat melepaskan diri dari bahaya dengan menepuk-nepuk lobusnya sehingga pancutan air yang terhasil mendorongnya ke belakang dengan pantas sekali. Berbeza dengan Cydippida, pergerakan sisir Lobata diselaraskan oleh saraf dan bukannya oleh gangguan air yang dihasilkan oleh silia, namun sisir-sisir dalam baris yang sama beralun seperti gelombang yang sama dengan dengan baris sisir Cydippida dan Beroida yang diselaraskan secara mekanikal. Ini mungkin membolehkan Lobata tumbuh lebih besar daripada Cydippida dan kurang menyerupai telur.

Spesies luar biasa yang mula-mula diperikan pada tahun 2000, iaitu Lobatolampea tetragona, telah diklasifikasikan sebagai Lobata, walaupun lobusnya adalah "primitif" dan badannya seakan-akan medusa apabila terapung tetapi berupa cakera ketika berehat di dasar laut.